**Rihards Zariņš** (coas variantes **Richards Zarriņš** e **Richard Sarrinsch**), nado o 27 de xuño de 1869 no municipio de Kocēni e finado o 21 de abril de 1939 en Riga, foi un artista gráfico letón coñecido por ser autor do escudo de Letonia e polos seus deseños de moedas, billetes e selos.

Traxectoria
-----------

Selo polo 150 aniversario de **Rihards Zariņš** (2019)
Rihards Zariņš naceu en Kocēni, na daquela Gubernia de Livonia, pertencente ao Imperio Ruso, e máis tarde trasladouse coa súa familia a Līgatne e a Daugavpils. Realizou os seus estudos artísticos superiores en San Petersburgo, onde en 1895 se graduou na Academia de Arte e Industria Stieglitz, nas especialidades de litografía e gravado, co profesor Vasily Matthew. Logo continuou a súa formación artística durante catro anos en Berlín, en Múnic e en Viena, onde afondou na litografía, e en París, onde perfeccionou as súas habelencias na acuarela e no pastel.

Logo do seu regreso a Rusia foi contratado na Imprenta Imperial Rusa en San Petersburgo, na que permaneceu durante vinte anos e da que chegou a ser o seu director técnico. A partir de 1905 encomendóuselle o deseño de toda a documentación estatal.

Pouco despois de que Letonia declarase a súa independencia do Imperio ruso, en 1919 Zariņš desprazouse a Riga para se encargar da imprenta gobernamental. Ocupou este cargo durante 14 anos, ata a súa xubilación en 1934.

Como consecuencia dun derramo cerebral, perdeu a capacidade de falar, aínda que continuou coa súa actividade artística ata o final da súa vida, o 21 de abril de 1939, na capital do país.

En 2019, con motivo do 150 aniversario do seu nacemento, o Goberno letón emitiu un selo postal conmemorativo cun retrato de Rihards Zariņš, co valor facial de 0,57 euros.

Obra
----

Zariņš foi un dos artistas plásticos letóns máis recoñecidos. As súas primeiras obras datan dos primeiros anos da década de 1890 e apareceron publicadas nas páxinas da revista en lingua letoa *Austrums* ("O Leste"), cando aínda era un estudante da Academia Stieglitz, en San Petersburgo. Dedicou unha gran parte do seu tempo ao estudo da ornamentación popular e, baixo a súa coordinación, as editoras estatais elaboraron unha obra monumental sobre as artes decorativas en Letonia.

Ao longo da súa carreira, o artista foi autor de numerosos selos postais do Imperio Ruso, da Unión Soviética, da República Popular de Belarús e de Letonia. Entre eles, cómpre salientar o primeiro selo soviético, emitido en 1918.

Zariņš foi tamén un autor prolífico de ilustracións bibliográficas, *ex libris*, gravados diversos e litografías. A súa obra tamén abrangue os debuxos, acuarelas e caricaturas.

Entre os seus traballos máis destacables de artes aplicadas figuran o escudo de armas de Letonia e os deseños de diversos billetes e moedas do sistema do lats letón.

### Galería de obras

* Escudo de Letonia(1921).Escudo de Letonia  
(1921).
* Moeda letoa de 5 lats(1929).Moeda letoa de 5 lats  
(1929).
* Selo do Imperio Ruso(1906).Selo do Imperio Ruso  
(1906).
* Selo belaruso(1920).Selo belaruso  
(1920).
* Billete letón de 10 kopeks(1920).Billete letón de 10 kopeks  
(1920).
* Ex libris de Jānis Zariņš(1925).*Ex libris* de Jānis Zariņš  
(1925).
* Cartel(1931).Cartel  
(1931).
* Gravado cun autorretrato(1936).Gravado cun autorretrato  
(1936).
* Retrato de Zelma Brauere(1929).Retrato de Zelma Brauere  
(1929).

Notas
-----

1. 1 2  "Rihards Zariņš". *The British Museum*.
2. 1 2 3 4 5 6 7  Kļaviņš, E. (2009). "Rihards Zariņš. Biogrāfija un mākslinieciskā darbība". *Latvijas mākslas vēsture*.
3. ↑  "150th Anniversary of Graphic Artist - Rihards Zarins". *Wopa-plus.com*
4. ↑  "Rihards Zariņš. Ornamentation and Graphics". *Noar.eu*
5. ↑  Dukmane, K. "Valsts Simboli: Ģerbonis". *Makslaplus.lv*
6. ↑  "Latvia • Old lats (1922-1940). Engraver: Rihards Zariņš". *Numista.com*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Rihards Zariņš Modificar a ligazón no Wikidata*** |

### Outros artigos

* Lats letón

### Ligazóns externas

* Rihards Zariņš (1869–1939). What Latvia’s Forests Are Whispering Arquivado 28 de outubro de 2020 en Wayback Machine. (*Latvian National Museum of Art*)

|  |  |
| --- | --- |
| Control de autoridades | 
* Wd: Q2371375
* WorldCat
* VIAF: 13390790
* Discogs: 3803504
* Europeana: ID
* FAST: 1994976
* GND: 129530697
* ISNI: 0000 0000 6680 503X
* LCCN: nb2016004238
* SUDOC: 237690144
* ULAN: 500281389

 |